[pic] | EUROOPAN YHTEISÖJEN KOMISSIO |

Bryssel 9.1.2009

KOM(2008) 899 lopullinen

2006/0258 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta

Euroopan parlamentin ja neuvoston asetuksen antamiseksi kasvinsuojeluaineita koskevista tilastoista

2006/0258 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta

Euroopan parlamentin ja neuvoston asetuksen antamiseksi kasvinsuojeluaineita koskevista tilastoista

1. ASIAKIRJAN TAUSTA

Päivä, jona ehdotus on toimitettu Euroopan parlamentille ja neuvostolle (asiakirja KOM(2006) 778 lopullinen – 2006/0258 (COD)) | 11. joulukuuta 2006 |

Päivä, jona Euroopan talous- ja sosiaalikomitea on antanut lausuntonsa | 11. heinäkuuta 2007 |

Päivä, jona Euroopan parlamentti on antanut lausuntonsa ensimmäisessä käsittelyssä: | 12. maaliskuuta 2008 |

Päivä, jona yhteinen kanta on vahvistettu: | 20. marraskuuta 2008 |

2. KOMISSION EHDOTUKSEN TAVOITE

Ehdotetulla asetuksella luodaan oikeudelliset puitteet ja vahvistetaan yhdenmukaistetut säännöt kasvinsuojeluaineiden myyntiä ja käyttöä koskevien tilastojen keruulle ja jakelulle. Siinä määritellään erityisesti seuraavia seikkoja koskevat säännöt: tietojen keruun taajuus (vuosittain myynnin osalta – joka viides vuosi käytön osalta); tietojen keruun menetelmät – jäsenvaltioille on jätetty huomattavasti joustonvaraa asiassa; ilmoitusvelvoitteiden muoto ja toistuvuus, jotka komissio voi komiteamenettelyä noudattaen täsmentää yksityiskohtaisesti. |

- Asetus kasvinsuojeluaineita koskevista tilastoista on osa lainsäädäntöpakettia, johon kuuluvat myös ehdotus Euroopan parlamentin ja neuvoston direktiiviksi torjunta-aineiden kestävää käyttöä koskevan yhteisön politiikan puitteista (KOM(2006) 373 lopullinen) ja ehdotus Euroopan parlamentin ja neuvoston asetukseksi kasvinsuojeluaineiden markkinoille saattamisesta (KOM(2006) 388 lopullinen) – myös näitä kahta ehdotusta tarkastellaan yhteispäätösmenettelyn puitteissa (maatalousasioiden neuvostossa).

3. YHTEISTÄ KANTAA KOSKEVAT HUOMIOT

3.1 Yleistä

Euroopan parlamentti antoi lausuntonsa ensimmäisessä käsittelyssä 12. maaliskuuta 2008. Komissio hyväksyi kokonaan, osittain tai periaatteessa 12 niistä 26 tarkistuksesta, jotka Euroopan parlamentti hyväksyi ensimmäisessä käsittelyssään. Viisi näistä 12 tarkistuksesta on jo otettu ainakin osittain huomioon yhteisessä kannassa.

Komissio hyväksyi joko kokonaisuudessaan, periaatteessa tai osittain ne tarkistukset, jotka selventävät ja parantavat komission ehdotusta. Näihin kuuluvat muutokset, joilla selitetään virallisten tilastojen laatukriteereitä ja luottamuksellisuuden soveltamisalan laajuutta, esitetään parempi kuvaus ehdotuksen tavoitteista sekä luodaan selvempi yhteys muihin torjunta-aineiden teemakohtaiseen strategiaan liittyviin säädösehdotuksiin – erityisesti kasvinsuojeluaineiden markkinoille saattamista koskevaan uuteen asetukseen – ilmoitusvelvoitteiden soveltamisen ja tuotteiden luettelon tarkistamisen osalta. Komissio suhtautui varauksellisesti soveltamisalan laajentamiseen koskemaan biosidejä.

Komissio hylkäsi lähinnä ne tarkistukset, joiden se katsoi olevan joko tarpeettomia tai ristiriidassa yhteisön tilastoista annetun neuvoston asetuksen (EY) N:o 322/97[1] yleisten säännösten sekä Euroopan tilastojärjestelmän sääntöjen kanssa tai joiden katsottiin olevan teknisesti mahdottomia toteuttaa, ennenaikaisia tai tarpeettoman rasittavia hallinnollisesti ja vastaajien kannalta.

Komissio katsoo, että yhteinen kanta on linjassa ehdotuksen lähestymistavan ja päämäärien kanssa, ja antaa siksi tukensa yhteiselle kannalle siinä muodossa kuin se tällä hetkellä on.

3.2. Yksityiskohtaiset huomiot

3.2.1. Komission hyväksymät Euroopan parlamentin tarkistukset, jotka on sisällytetty yhteiseen kantaan kokonaan, osittain tai periaatteessa

Tarkistukset 5, 10, 13, 18 ja 32 on sisällytetty yhteiseen kantaan vähän eri sanamuodossa. Tarkistuksella 5 , jonka komissio hyväksyy kokonaisuudessaan, tuodaan asetuksen tavoitteet eksplisiittisesti esille, ja se on sisällytetty sellaisenaan neuvoston yhteiseen kantaan. Tarkistuksella 10 luodaan yhteys torjunta-aineiden kestävää käyttöä koskevaan puitedirektiiviin; näin selkiytettiin ehdotuksen tavoitteita, ja neuvosto säilyttikin tämän yhteyden mutta rajasi sen tiukasti direktiivin 14 artiklaan. Neuvosto hylkäsi tarkistuksen 10 kolme luetelmakohtaa, mukaan luettuna ainevirtojen kartoittamista koskevan viimeisen luetelmakohdan, jota komissio ei voinut hyväksyä. Komissio hyväksyi kokonaisuudessaan tarkistuksen 13 , jolla tämä ehdotus yhdistetään kasvinsuojeluaineiden markkinoille saattamista koskevaan asetusehdotukseen ja jossa viitataan selkeästi kyseiseen asetusehdotukseen sisältyviin ilmoitusvelvoitteisiin. Tarkistus säilytettiin yhteisessä kannassa lähes muuttumattomana. Komissio saattoi hyväksyä periaatteessa tarkistuksen 18 , jossa viitataan tietojen luottamuksellisuuden suojeluun ja jossa tietojen käyttö rajataan ainoastaan tilastotarkoituksiin, ja tarkistus sisällytettiinkin vähäisin muutoksin yhteiseen kantaan. Komissio hyväksyi kokonaisuudessaan ja neuvosto sisällöltään tarkistuksen 32 , joka koskee komission parlamentille esittämän kertomuksen sisältöä.

3.2.2. Euroopan parlamentin tarkistukset, joita komissio ei hyväksynyt mutta jotka on sisällytetty yhteiseen kantaan kokonaan, osittain tai periaatteessa

Ei yhtään.

3.2.3. Euroopan parlamentin tarkistukset, jotka komissio hyväksyi kokonaan, osittain tai periaatteessa mutta joita ei ole sisällytetty yhteiseen kantaan

Komissio hyväksyi osittain tai periaatteessa tarkistukset 3, 6, 11, 12, 19, 30 ja 33 , joita ei kuitenkaan ole sisällytetty yhteiseen kantaan. Tarkistuksista kolme eli tarkistukset 6, 11 ja 33 käsittelevät ainakin osaksi biosidituotteiden sisällyttämistä ehdotuksen soveltamisalaan ja tästä johtuvaa kasvinsuojeluaineiden nimeämistä tekstissä torjunta-aineiksi. Komissio hyväksyi laajennuksen, mikäli parlamentin kanssa saadaan sovittua realistinen suunnitelma. Neuvosto ei hyväksynyt laajennusta. Tarkistukset 3 ja 30 käsittelevät virallisilta tilastoilta edellytettäviä vaatimuksia; neuvosto hylkäsi molemmat tarkistukset ja sisällytti tekstiin niiden sijasta asiaa koskevan uuden johdanto-osan kappaleen (8 a) ja artiklan (3 a). Neuvosto piti tarkistusta 12 , jolla pyritään vahvistamaan yhteyttä kasvinsuojeluaineiden markkinoille saattamista koskevaan asetukseen, työläänä ja hylkäsi sen. Neuvosto ei hyväksynyt tarkistusta 19 , jossa edellytetään komission tarkastelevan säännöllisesti liitteessä III olevaa aineiden luetteloa, vaan ehdotti uudessa 4 artiklan 2 kohdan a alakohdassa joustavampaa toimintamallia.

3.2.4. Euroopan parlamentin tarkistukset, joita komissio ja neuvosto eivät hyväksyneet ja joita ei ole sisällytetty yhteiseen kantaan

Tarkistuksilla 1, 7, 8, 21, 22, 26 ja 34 pyrittiin laajentamaan asetuksen soveltamisala koskemaan tuotantoa, tuontia ja vientiä sekä muuta kuin maatalouskäyttöä ja biosidejä. Niin komissio kuin neuvostokin katsoi tarkistusten 14, 16, 25, 28 ja 31 rikkovan Euroopan tilastojärjestelmän sääntöjä. Tarkistuksilla 15 ja 23 luotiin erityisiä ilmoittamisvelvollisuuksia kasvinsuojeluaineiden tuottajille ja niiden markkinoille saattamisesta vastaaville, minkä katsottiin menevän päällekkäin kasvinsuojeluaineiden markkinoille saattamista koskevaan asetukseen sisältyvien samantapaisten velvollisuuksien kanssa. Näitä tarkistuksia ei sisällytetty yhteiseen kantaan.

Mitä tulee parlamentin ehdotukseen laajentaa asetuksen soveltamisala koskemaan biosidituotteita, komissio on tietoinen siitä, että näiden aineiden kattamiseen liittyy tätä nykyä vaikeuksia, ja katsoo, että tällaista laajennusta varten olisi sovittava realistinen suunnitelma ilman, että asetuksessa lyötäisiin lukkoon tarkka määräaika. Asetuksen soveltamisalan mahdollinen laajentaminen riippuu erittäin paljon biosidien tarkasteluohjelman etenemisestä – ohjelmalle ei ole vielä määritetty aikataulua. Komissio on täysin tietoinen biosidituotteiden tärkeydestä ja on jo käynnistänyt torjunta-aineiden kestävän käytön teemakohtaisessa strategiassa erityisen arvioinnin niiden vaikutuksista. Tämän vaikutustenarvioinnin tulosten mukaan olisi suositeltava erityisiä toimenpiteitä näiden tuotteiden käytön tärkeyden mittaamiseksi. Komissio ei kuitenkaan voi tässä vaiheessa kommentoida, suositellaanko erityistä tilastollista toimintamallia vai riittävätkö vakiotyyppiset ilmoittamistoimenpiteet. Tämän vuoksi biosidit olisi irrotettava kasvinsuojeluaineisiin liittyvästä tarkastelusta.

3.2.5. Muutokset, joita neuvosto on tehnyt ehdotukseen

Neuvosto esitti komission ehdotukseen seuraavia keskeisiä muutoksia.

Laadunarviointi: Neuvosto sisällytti ehdotukseen uuden laadunarviointia käsittelevän 3 a artiklan. Laadunarviointinäkökohtia on jo sisällytetty muihin tilastoja koskeviin perussäädöksiin.[2] Komissio voi hyväksyä tämän laadunarvioinnin sääntöjä koskevan selvennyksen.

Täytäntöönpanotoimenpiteet: Neuvoston ehdotukseen sisällyttämä laadunarviointia käsittelevä artikla on varsin yksityiskohtainen. Tämän vuoksi laatuselvitysten ja ilmoittamistoimenpiteiden osalta on jätetty pois viittaus komiteamenettelyyn. Teksti, jonka mukaan komissio antaa ’käsitellyn alan’ määritelmän, on liitteestä II siirretty 4 artiklaan. Teksti, joka koskee komission mahdollisuutta muuttaa yhdenmukaistettua luokitusta, on liitteestä III siirretty 4 artiklaan, ja neuvoston ehdottama ratkaisu on joustavampi kuin parlamentin ehdottama säännöllinen tarkastelu (tarkistus 19). Komissio voi hyväksyä nämä ehdotukset, sillä niillä selvennetään ja yksinkertaistetaan täytäntöönpanotoimenpiteitä.

Käyttöä koskevien tietojen keruun kattavuus: Neuvosto päätti antaa jäsenvaltioille runsaasti harkinnanvaraa katettavien viljelykasvien valinnassa ja määritteli liitteessä II uudet kynnysarvot kasvinsuojeluaineiden käyttöä koskevien tietojen keruulle. Viljeltyjen kasvien ja käytettyjen aineiden edustavuutta koskevat vaatimukset sekä yhteys niihin kansallisiin toimintasuunnitelmiin, joita jäsenvaltiot toteuttavat osana torjunta-aineiden kestävän käytön teemakohtaista strategiaa, saattavat tarjota riittävät takeet siitä, että kattavuus on riittävä, ja mahdollistavat jäsenvaltioiden välillä tulosten asianmukaisen vertailun. Neuvosto katsoi lisäksi perusteluissaan, että kun asetuksen tuloksia arvioidaan viiden vuoden kuluttua, viljelykasvien valikoimaa voidaan tarvittaessa muuttaa. Komissio voi hyväksyä tämän kompromissin.

Uudet määritelmät: Ehdotuksen 2 artiklassa esitettyjä määritelmiä on muutettu hieman ja uusia määritelmiä on lisätty, jotta varmistetaan ehdotuksen vastaavan paremmin muita tilastoja koskevia perussäädöksiä. Komissio hyväksyy muutokset.

Muut muutokset: Neuvosto poisti johdanto-osan kappaleista kaikki viittaukset kasvinsuojeluaineiden tuotantoon ja jakeluun ja soveltamisalan mahdolliseen laajentamiseen koskemaan biosidejä. Toissijaisuutta ja suhteellisuutta sekä komiteamenettelyä koskevat johdanto-osan kappaleet on laadittu uudelleen, ja ehdotukseen on lisätty uusi johdanto-osan kappale tietojen toimittamisesta luottamuksellisuutta koskevia sääntöjä noudattaen. Komissio voi hyväksyä nämä muutokset, koska ne vastaavat komission yleistä kantaa asetuksen soveltamisalan suhteen.

4. PÄÄTELMÄ

Komissio voi hyväksyä neuvoston yhteisessä kannassa esitetyt muutokset, koska niiden ansiosta tekstissä on saatu aikaan realistinen kompromissi: siinä otetaan huomioon toisaalta tarve hankkia luotettavia ja vertailukelpoisia tietoja, joilla mitataan edistymistä torjunta-aineiden kestävämmän käytön toteutumisessa ja riskien vähentämisessä, ja toisaalta se, että useimpien jäsenvaltioiden on vaikeaa ottaa käyttöön uusi tiedonkeruujärjestelmä ja kerätä tämän asetuksen tarkoitusperiä ajatellen riittävän yksityiskohtaisia ja vertailukelpoisia tietoja.

Neuvoston tekemät muutokset perustuvat yleisesti ottaen komission ehdotukseen, ja tämän vuoksi komissio voi hyväksyä yhteisen kannan.

[1] EYVL L 52, 22.2.1997, s. 1, asetus sellaisena kuin se on muutettuna Euroopan parlamentin ja neuvoston asetuksella (EY) N:o 1882/2003 (EUVL L 284, 31.10.2003, s. 1).

[2] Euroopan parlamentin ja neuvoston asetus (EY) N:o 453/2008, annettu 23 päivänä huhtikuuta 2008, yhteisön alueella olevia avoimia työpaikkoja koskevista neljännesvuosittaisista tilastoista (EUVL L 145, 4.6.2008, s. 234).